Tag 9 (5.25 Stund loufe, 1050 Meter ufe, 1900 Meter abe u 19 Kilometer vorwaerts)    Ir Nacht uf 4550 m.ue.M. hani nid super gschlaffe u bi froh gsi, wo's fuefi isch gsi. I ha a daem Morge grad zwoei Porridge g'aesse, so dass i Unterwaegs nid muess aesse. Nach dr  Erfahrig vom Ice-Lake hani woeue verhindere, das mis Bluet unnoetigerwis i Mage verreist...    Am saechsi bini de mit em Julio, em Julien und em Aurelien losgloffe. Mir ischs Tip Top gloffe. I bi glichmaessig, ohni ahzhaute ufwaerts gloffe u ha mi vom Stop und Go vo de andere nid us dr Rueh la bringe. Bim High Camp bini de no oeppe 100 Meter ufe Ussichtspunkt ufe u wieder abe. Das het sech ziemli glohnt. Vom High Camp us ischs de waehrend zwoei Stund schinbar aendlos vo Kuppe zu Kuppe, wo me bi jedere  zersch het daenkt, das sig itz dr Pass. We me de aber druff isch gsi het me die naechschti gseh.    Unterwaegs hei mir jenschti ueberhout, obwou ig nie schnaeu bi gloffe. Dr Surstoffmangu het de dr Atemrythmus uf Links Schritt = ihatme u Raechts Schritt = usatme zwunge (emu solangs ufwaerts gange isch). I de flache Zwueschestueck ischs de oeppis ringer gange.      D'Passhoechi isch de guet z'erkenne gsi. Es grosses Schiud u e riesigi Ussicht uf di anderi Sitte hei kei Zwifu zue glah - Es isch gschafft! Ds Gfueeu isch erhabe. Uf 5416 m.ue.M... wow. Aui hei aune Gratuliert u e schinbar aendlosi Foti-Session gstartet. Mit oeppe zwaenzg Minute verspaetig hets de ou dr Aurelien gschafft. Dr Julio het ufem Pass de no e Tee usgaeh, woeu er Geburtstag gha het (dr Tee choschtet uf 5416  m.ue.M 80 Rupies - ir Stadt isch er 10 Rupies).    Nach ere drue viertu Stund ufem Pass ischs de schnaeu abwaerts gange. Vorauem d'French Connection isch gfloge. Mir hei viu ueberhout, wo scho sit em vieri am Morge unterwaegs si gsi. Nach oeppe zwoeihundert Meter Hoehedifferaenz si ues zwoei entgaege cho, wo dr Julio wiedermau kennt het. Er schinnt aui Touris u mindeschtens d'Heufti vo de Sherpas z'kenne. Die zwoei wiude si vo 4000 m.ue.M gstartet Sie, e Englaenderin, geit uebere Pass bis nach  Manang u er, e Russ, geit uf di glichi Sitte de wieder abe. So het sech dr Julio mit em Russ in Jharkot verabredet.    Ufem Waeg abe hani de no d'Schwizerin mit ihrem Sohn atroffe. Dr Sohn isch no vou Energie gsi, waehrend Sie scho totau kaputt isch gsi. I bi de nach churzem Small-Talk witer abwaerts gschuenet. D'French-Connection hani de im Tea-House uf 4000 m.ue.M wieder ighout. Nach churzem isch de ou dr Julio itroffe. Nach ere churze Pouse ischs de no dr Raescht nach Muktinat abe gange, wo's  wiedermau bim ne Polizeiposchte zum Regischtriere isch gange.      Mit scho relativ mueede Bei bini de de andere no bis nach Jharkot gfougt, wo mir im Brakash-Hostel vo de aute Froue haerzlech si empfange worde. Nach Lunch mit Bierli u ere chueele Duschi si mir de aui no chli duer ds  Dorf gloffe u hei ds waechsuhafte Waetter u ds Mustang-District typische Doerfli gnosse.      Dr Anton (dr Russ) isch grad bevor mir gange si acho. Wo mir vom Spaziergang si zruegg cho, isch er scho am lige gsi. Er isch de zum Znacht wieder uftoucht. Mir hei a daem Abe nachem Znacht  no lang am warme Tisch gschwaetzt. Unterem Tisch hets e Topf mit Gluet u unter dr Tischdechi e dicki Wulledechi, wo ueber d'Bei gleit wird. Speter si mir no aui uf ds Flachdach vom Hostel ga d'Staerne ahluege. Vui Beidruckender isch aber z'Waetterluechte hinder de hoeche Baerge gsi.